หลุด 1,300 จุดไหม..?
เชื่อว่านักลงทุนต่างมีคำถาม และต้องการทราบคำตอบว่า ดัชนีพักฐานรอบนี้จะหลุดระดับ 1,300 จุดหรือเปล่า
15 มิ.ย. 2563

ลูบคมตลาดทุน : ธนะชัย ณ นคร
เชื่อว่านักลงทุนต่างมีคำถาม และต้องการทราบคำตอบว่า ดัชนีพักฐานรอบนี้จะหลุดระดับ 1,300 จุดหรือเปล่า
ในช่วงที่ดัชนีตลาดหุ้นไทยผ่านแนวต้านสำคัญ 1,400 จุด
นักวิเคราะห์ต่างมองว่า 1,400 จุด จากที่เคยเป็นแนวต้าน ก็จะเปลี่ยนเป็นแนวรับไปแล้วล่ะ
ทว่าตลาดหุ้นไม่มีอะไรแน่นอน
ปัจจัยลบเรื่องโควิด-19  ยังไม่ได้หมดไป
และยังคงตามมาเป็นปัจจัยลบกดดันเศรษฐกิจทั่วโลกไปเรื่อย ๆ จนกว่าจะมีการค้นพบ “ยารักษา” และ “วัคซีน” นั่นแหละ
หุ้นที่วิ่งขึ้นมาก่อนหน้านี้ จึงเสมือนเป็นภาพลวงตาเท่านั้น
เพราะเป็นการเล่นไปตาม “เซนติเมนต์” หรือความรู้สึกที่คาดหวังว่า หลังสถานการณ์โควิด-19 (รอบแรก) เริ่มดีขึ้น เศรษฐกิจก็น่าจะดีขึ้น หุ้นก็เลยวิ่งขึ้นมาพรวด ๆ ทั่วโลกอย่างที่เห็นกัน
ทว่า เมื่อมีแนวโน้มว่าจะเกิดการระบาดรอบสอง
ผลจึงออกมาอย่างที่เราเห็นกัน
หุ้นทั่วโลกต่างดิ่งพสุธาลงมาอีกครั้ง
ส่วนของตลาดหุ้นไทยเอง ดัชนีร่วงลงมาต่ำกว่า 1,400 จุด เมื่อวันที่ 11 มิ.ย. 63
หลังจากนั้น ดัชนียังปรับลงในวันศุกร์ที่ 12 มิ.ย.
และล่าสุดคือวานนี้ (15 มิ.ย.) 40.57 จุด ปิด 1,341.99 จุด
สรุป 3 วันทำการ ดัชนีหุ้นไทยลงมาแล้ว 76.78 จุด คิดเป็น -5.41% (ในช่วง 3 วัน)
ผ่านมาถึงตอนนี้
หลายคนหลังฝันสลายว่า ดัชนีไม่น่าจะหลุด 1,400 จุด
ต้องกลับมาลุ้นใหม่ว่า จะหลุดระดับ 1,300 จุดหรือไม่
เท่าที่ได้อ่านบทวิเคราะห์ของบริษัทหลักทรัพย์ต่าง ๆ
ส่วนใหญ่ยังมองแนวรับแรกไว้บริเวณ 1,330–1,310 จุด
เช่น บล.ซีจีเอส-ซีไอเอ็มบี ประเมินว่า SET Index ปรับตัวลดลงหลุดแนวรับของเส้นแนวโน้มขาขึ้นที่ 1,380 จุดลงไป
นั่นทำให้แนวโน้มหลักยังมี “ความเสี่ยง” ในการปรับตัวลดลง
และจะไปทดสอบแนวรับถัดไป 1,340 และ 1,300 จุด
โดยมีแนวรับสำคัญของการปรับฐานที่ 1,270 จุด!!
ส่วนบริษัทหลักทรัพย์ โนมูระ พัฒนสิน จำกัด (มหาชน) คาดไว้ว่าดัชนีตลาดหุ้นไทยตามสัญญาณเทคนิคในช่วง 1-2 เดือนนี้ คาดว่ายังอยู่ในช่วง “พักฐาน”
มองแนวรับแรกที่ 1,310 จุด
และแนวรับถัดไป 1,280 จุด!!
ส่วน บล.กสิกรไทย ยังดีดลูกคิดประเมินดัชนีน่าจะยังเคลื่อนไหวในกรอบ 1,330-1,370 จุด
คำแนะนำส่วนใหญ่ของนักวิเคราะห์ จึงกลับมาให้เลี่ยงหุ้นในกลุ่ม Global play อีกครั้ง รวมถึงหุ้นในกลุ่มน้ำมัน
พร้อมกับแนะนำลงทุนกลุ่ม Domestic play
เพราะในประเทศเอง ยังพอที่จะมีปัจจัยบวกที่สนับสนุนหุ้นบางกลุ่ม บางตัวได้อยู่จากมาตรการที่ยังพอเป็นความหวัง
นั่นคือ การประชุมคณะรัฐมนตรี หรือ ครม. วันนี้ (16 มิ.ย.)
เพราะอาจพิจารณาเกี่ยวกับ มาตรการกระตุ้นการท่องเที่ยวทั้งหมด 3 มาตรการ
และวันพุธ ศบค. อาจพิจารณามาตรการ Travel Bubble อนุญาตให้ชาวต่างชาติเดินทางเข้าไทย 1,000 คน/วัน โดยไม่ต้องกักตัว 14 วัน
ก็น่าจะส่งผลดีบ้างต่อหุ้นกลุ่มโรงพยาบาล ท่องเที่ยว รวมถึงกลุ่มอาหารและเครื่องดื่ม
ปัจจัยบวกที่เข้ามายังหุ้นกลุ่มต่าง ๆ เหล่านี้
ต้องมาลุ้นกันว่า จะพอช่วยประคับประคองดัชนีตลาดหุ้น
ไม่ให้ร่วงลงต่ำกว่า 1,300 จุดได้หรือไม่